Orkaan Irma tref suide van Florida, dodetal stygVerwoesting wat deur orkaan Irma gesaai is (Foto: Gerben Van Es/Dutch Defense Ministry via AP) Die verwoestende orkaan Irma het Sondagmiddag die suidelike gedeeltes van die Amerikaanse deelstaat Florida getref. Volgens die BBC woed winde van meer as 200 km/h in groot dele van dié staat. Rick Scott, Florida se goewerneur, sê hy is “uiters bekommerd” oor die westelike gedeeltes van die staat aangesien dit glo die ergste geraak kan word deur die orkaan. Meer as 6,3 miljoen inwoners van Florida is aangesê om hul huise te verlaat weens “lewensbedreigende” omstandighede tydens die orkaan. Minstens 23 is beseer en agt dood nadat die orkaan in die suide van Florida verwoesting begin saai het. Dit bring die dodetal weens orkaan Irma, waarvan die meeste sterftes nou op die Karibiese eilande en die suide van Florida is, op 31 te staan. Verwoesting wat deur orkaan Irma gesaai is (Foto: Gerben Van Es/Dutch Defense Ministry via AP) BBC berig stormsterk winde sal nog tot middernag in groot dele van die staat voortduur. ŉ Kenner het intussen gesê enigiemand wat versuim het om ŉ woonplek te verlaat terwyl die gebied ontruim is, tree op “asof hy sy eie lewe wil neem”. Meer as 50 000 mense het reeds na skuilingsgebiede in die staat gevlug. In die ergste fase van die storm, wat glo later Sondagaand sal wees, gaan sowat een miljoen huise se water- en kragtoevoer afgesny wees. Ander gebiede wat reeds deur die verwoestende orkaan getref is, sluit onder meer in Kuba, St. Martin en St. Barthelemy, die Turks- en Caicos-eilande, Barbuda, Anguilla, Puerto Rico, Haiti en die Dominikaanse republiek. Intussen is daar nóg ŉ orkaan, Jose, in aantog oor die Atlantiese Oseaan en dit sal vermoedelik ook dieselfde gebiede tref. Jose is Saterdagaand as ŉ kategorie 4-storm geklassifeer, net ŉ raps swakker as orkaan Irma. Orkaan Jose het glo St. Martin, St. Barthelemy en Barbuda gemis. Lees meer oor orkaan Irma op Maroela Media.